যানজটের কারণে মুরাদপুর থেকে বিবিরহাট পর্যন্ত এক কিলোমিটার সড়কে যানবাহনে পেরোতে সময় অতিবাহিত হয় ১৫ থেকে ২০ মিনিট। ক্ষেত্রবিশেষে সময় লাগে আরো বেশি। মুরাদপুর–হাটহাজারী সড়কে এ চিত্র একদিনের নয়, প্রতিদিন সকাল থেকে রাত অবধি পর্যন্ত। সড়কের দুই পাশে ফুটপাতে দোকানের মালামাল রাখার কারণে এ সমস্যা সৃষ্টি হয়েছে। স্থানীয় বাসিন্দা আবদুর রউফ দৈনিক পূর্বকোণকে অভিযোগ করে বলেন, ‘মুরাদপুর থেকে বিবিরহাটমুখী সড়কের দুইপাশে গাড়ির পুরাতন যন্ত্রাংশের দোকানসহ বিভিন্ন পণ্যের দোকানের মালামাল ফুটপাত জুড়ে রাখার কারণে পথচারীরা নির্বিঘ্নে চলাফেরা করতে পারে না। ঝুঁকি নিয়ে সড়কে হাঁটে। এতে প্রতিনিয়ত দুর্ঘটনার শিকার হন পথচারীরা।’